РЕГЛАМЕНТ (ЕО) № 1305/2007 НА КОМИСИЯТА
от 7 ноември 2007 година
за изменение на Регламент (ЕО) № 883/2006 за формулиране на подробни правила за прилагане на Регламент (ЕО) № 1290/2005 на Съвета по отношение воденето на счетоводство от агенциите платци, декларациите за разходи и приходи и условията за възстановяване на разходите по линия на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 42, параграф 7 от него,
като има предвид, че:
(1)
Член 16, параграф 2, трета алинея от Регламент (ЕО) № 883/2006 на Комисията (2) предвижда разходите, извършени предварително от държавите-членки на тяхна собствена отговорност, в периоди преди приемането на програмата за развитие на селските райони за периода 2007-2013 г., да се декларират пред Комисията общо в първата декларация за разходи, подадена след приемане на програмата. Това правило е предвидено за програмите, които не са били одобрени към 31 март 2007 г.
(2)
Значителен брой от програмите ще може да бъде одобрен едва след 16 октомври 2007 г. В резултат на това за 2007 г., като първа година от периода на програмата, по-голямата част от извършените предварителни плащания от държавите-членки няма да бъде предмет на декларация за разходи в срок, позволяващ отчитането им за 2007 г.
(3)
За улесняване на финансовото управление на програмите за развитие на селските райони следва да се определи нов срок, чрез дерогация от член 16, параграф 2, първа алинея от Регламент (ЕО) № 883/2006, който да позволи на държавите-членки да съставят специална допълнителна декларация за разходи за предварителните плащания, които са извършили по приетите от Комисията програми между 15 октомври и 12 декември 2007 г.
(4)
Регламент (ЕО) № 883/2006 следва да бъде съответно изменен.
(5)
Мерките, предвидени в настоящия регламент, са в съответствие със становището на Комитета по земеделските фондове,
ПРИЕ НАСТОЯЩИЯ РЕГЛАМЕНТ:
Член 1
В член 16, параграф 2, трета алинея от Регламент (ЕО) № 883/2006 се добавя следният текст:
„Освен това, чрез дерогация от първа алинея от настоящия параграф, за програмите за развитие на селските райони, одобрени от Комисията между 15 октомври и 12 декември 2007 г., извършените предварително разходи от агенциите платци до 15 октомври 2007 г. включително, са предмет на специална декларация за разходите най-късно до 12 декември 2007 г.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 ноември 2007 година.